ภัทรลิสซิ่งแตกธุรกิจ เช่าเครื่องมือแพทย์
ภัทรลิสซิ่งแตกธุรกิจให้เช่าใช้เครื่องมือแพทย์ เครื่องจักร รับเออีซี
11 ธ.ค. 2558

ภัทรลิสซิ่งแตกธุรกิจให้เช่าใช้เครื่องมือแพทย์ เครื่องจักร รับเออีซี
นายพิภพ กุนาศล กรรมการผู้จัดการ บริษัท ภัทรลิสซิ่ง เปิดเผยว่า ในปีหน้าบริษัทมีแผนที่จะขยายธุรกิจเช่าใช้ไปยังเครื่องมือทางการแพทย์เพิ่มขึ้น เช่น เครื่องเอ็มอาร์ไอ และเครื่องทีซี สแกน เนื่องจากมีความต้องการของตลาด โดยเจาะกลุ่มโรงพยาบาลขนาดกลางเป็นหลัก และจับกลุ่มรถบรรทุกขนส่งและเครื่องจักรกลก่อสร้างที่เข้าไปลงทุนในกลุ่มเออีซีด้วย
“เรามองว่าในปีหน้าเศรษฐกิจจะเติบโตได้กว่านี้ และเราก็ควรเปิดตัวสินค้าใหม่ๆ เข้าสู่ตลาดด้วย ตอนนี้ก็เริ่มเห็นสัญญาณที่ดีว่าลูกค้าเริ่มหันมาเช่าใช้มากขึ้น ไม่ว่าจะเป็นตัวรถยนต์หรือเครื่องจักรต่างๆ และถ้าปีหน้าโครงการก่อสร้างพื้นฐานขนาดใหญ่หรือเมกะโปรเจกต์เกิด เงินก็จะเริ่มหมุนเข้าสู่ระบบ จึงถือเป็นแนวโน้มที่ดี คาดว่าปีหน้าจะกลับมาเติบโตเป็นตัวเลขสองหลักได้” นายพิภพ กล่าว
อย่างไรก็ดี ปัจจัยเสี่ยงในปีหน้าคงเป็นเรื่องของความไม่แน่นอนจากภาวะเศรษฐกิจที่ต้องระวังไว้ บริษัทจึงต้องกระจายความเสี่ยงของงานที่รับออกไปไม่ให้กระจุกตัว โดยบริษัทมีหนี้ที่ไม่ก่อให้เกิดรายได้ 0.1%